Document ID: /roh_data/filtered/fineweb-2-filterrobots_roh.jsonl.gz/52641

De Watteville bandunia il Secretariat da stadi per dumondas finanzialas internaziunalas (SFI) perquai ch'el vegni 65 onns, stat en la communicaziun. Cun la midada dal departament tar cusseglier federal Ueli Maurer (PPS) n'haja quai da far nagut. Quai ha respundì ina pledadra dal departament da finanzas sin la dumonda da l'agentura da novitads sda.
Tgi che succeda al diplomat da la Romandie en funcziun da secretari u secretaria da stadi è anc avert. Il Cussegl federal vegn ad infurmar.
De Watteville e l'Uniun Europeica (UE)
Jacques de Watteville cuntinuescha dentant sia lavur sco chau-negoziader svizzer per ils dossiers da l'UE e resta responsabel per coordinar las tractativas cun l'UE. En quella funcziun è el suttamess al Departament federal d'affars exteriurs. Il diplomat de Watteville è in enconuschider profund da l'UE. El era staziunà dal 1988 a Brüssel ed ha collavurà tranter auter al contract per il Spazi economic europeic (SEE).
De Watteville ed il sectur da finanzas
Sut la batgetta dal secretari da stadi de Watteville sajan vegnidas realisadas en il sectur da finanzas ed impostas internaziunal refurmas impurtantas per la Svizra, scriva il Cussegl federal vinavant. Sco schef dal SFI era de Watteville participà a reglar la dispita dad impostas cun ils Stadis Unids. En consequenza èn vegnidas daperina fin la fin dal 2015 var 2/3 da las bancas svizras cun il ministeri da giustia american.
De Watteville e las relaziuns internaziunalas
En ses temp d’uffizi è vegni levgià l’access al martgà per tut ils affars da servetsch finanzial. Medemamain èn vegnidas auzadas las prescripziuns da chapital en connex cun las reglas da «Too-big-to-fail». La Svizra ha adattà sias leschas cunter il lavar daners e la finanziaziun dal terror.
Grazia a de Watteville vegn la Svizra a far part dal 2016 al proxim inscunter da finanzas dals G20 sut il presidi da la China.
RR novitads 12:00